Kakawin Nītiśāstra/Pupuh 3
Pupuh III – Padmakeśara (Kalĕngĕngan)

1. 
tĕgal tan ananing dukutnya tinilar tĕkap i paśu taman hanānglawad
nadi tan ana toya suṣka matilar sarasa hiku dumeh paḍâsĕpi
ikang puruṣa hina dīna kasihan tinilarakĕnikāng warāngganā
narendra na-parikṣa nirghrĕṇa dumoh balanira matilar manginggati

2. 
surudnikanang artha ring grĕha hilangnya tan ana winawanya yan pĕjah
ikang mamiḍara swa-wandhu surud ing pamasaran umulih paḍānangis
gawe hala hajĕng manuntun angiring manuduhakĕn ulah tĕkeng tĕkan
kalinganika ring dadi wwang i sĕḍĕng hurip angulaha dharma sādhana

3. 
anitya tikanang hurip nwam i wayah kasugihan atilar nda tan sthiti
ikāng surata sanggameka kadi langgĕng apuhara wiyoga tan lanā
adharma kalawan sudharma guṇa mūḍa wĕdi-wĕdi kaśūran uttama
sadārdha hananing śarīra tumuwuh tĕkani pati manūt nda tan hilang

4. 
ikāng dumadi janma rūpa maka bhūṣaṇanika sumilih tĕkeng sabhā
surūpa maka bhūṣaṇanya kula śuddha piniliha marĕk ri jöng haji
suwastra maka bhūṣaṇe kula minukya sira tĕka ri mādhyaning sabhā
suśāstra maka bhūṣaṇa kṣama mahāngrĕsĕpi manahi sang maharddhika

5. 
caturtha pamarikṣaning puruṣa deśa kula guṇa gawenya kawruhi
suwarṇa pamarikṣa purwa dinadar pinalu hinalubañ cinedana
pamiḍanani sang mahājana caturtha dhinik inujaran nda tan hade
piniḍananing artha tan wawa-rĕngön wĕkasan ika dinaṇḍa ring pati

6. 
caturtha wilanging masung suka ri purwaka mamuhara duhka tan hade
ikang wwang ahutang lawan śrĕgala-maithuna suka ri sĕḍĕng minangkana
salah-salahanekanang wwang atitu,sṭa wĕkasanika duhka tan hade
wineh suka sĕḍĕng sinanggama magarbha wĕkasanika duhka tan hade

7. 
kapetanikang artha duhka linakon tan adagang alayar mapet dhatu
huwus katĕmuning dhanātiśaya duhka hinayam-ayam ing durātmaka
hilangnikanang artha tan sipi maweh prih-atin alara duhka kāsyasih
kalīnganikang artha bhājanani duhka tilarakĕna de mahājana

8. 
prayoganikang artha kañcana tulūngakĕna ng alara duhka kāsyasih
karakṣanikang artha tan hana waneh dana pinaka pagĕr surakṣaka
wwayāgĕng atiwega tambakana bĕngkungĕn upamaning artha setuha
tĕmahnika hilang bĕḍah nirawaśeṣa kahili kadawut lajĕrnika

9. 
warāmrĕta mawor lawan wiṣa tang āmrĕta tika ng alapĕn tĕkapnira
ikāng kanaka len puriṣya mapulang, kanaka juga kapeta kumbahĕn
gunottama waropadeśa yadi tucca kahananira yogya yan prihĕn
adhasstha wĕtuning wadhūttama surūpa halapĕnira sang mahājana

10. 
bhaṭāra haricandanātiśaya tisnira lumĕwihi tejaning wulan
satisnira kinālihan kalĕwihan tĕkapi wacana sang mahārdhika
ikāng dahana bahni tikṣṇa mapanas lumĕwihi sira tejaning rawi
panasnira kinālihan kalĕwihan tĕkapi wacananing durātmaka

11. 
swabhāwanikanang lalĕr maharĕping braṇa purihika darpaning kanin
ikāng wayasa kāka darpa harĕping kunapa midĕring ambarānglayang
ikāng kujana dadyaning kalaha kahyunika mulat i duhkaning para
kṣamā mudita kahyuning sujana dharmanira mulata tuṣṭaning para

Nītiśāstra
]]
Pupuh 03